Sudbina državnog zemljišta u gospodarskoj zoni sibinj

**Naš upit hrvatskoj Vladi od 06. kolovoza, 2012.**

Na 258. sjednici Vlade Republike Hrvatske, održanoj 07. rujna 2007. godine, pod desetom točkom dnevnog reda, donesena je Odluka o prijenosu nekretnina u vlasništvu Republike Hrvatske Općini Sibinj, ukupno 266.946 m2 zemljišta, a „u svrhu izgradnje Zone malog gospodarstva“.

Vrijednost, **uvjetno darovane** nekretnine, iznosila je 12.012.570,00 kuna (45,00 kn/m²) po procjeni Ministarstva financija, Porezne uprave Slavonski Brod.

Odlukom o prijenosu, Vlada je Općinu Sibinj obvezala nekretnine privesti namjeni u roku od tri godine, a u slučaju da Općina to ne učini „darovanu nekretninu postaju vlasništvo Republike Hrvatske ili će Općina Sibinj isplatiti Republici Hrvatskoj naknadu za darovano zemljište u visini tržišne vrijednosti u vrijeme sklapanja ugovora“

#### Budući da predmetno zemljište nije postalo „Zona malog gospodarstva“ nego objekt besramne pljačke, zbog koje su, u srpnju 2011. uhićeni Ivica Batinić, Ivan Mišković, Mladen Kruljac, Ivan Rimac, Željko Garić i Zdravko Sočković, stečeni su uvjeti da hrvatska Vlada postupi sukladno sadržaju Odluke o prijenosu nekretnina…

#### Molimo Vas, gospođo Grljak, informaciju - Je li hrvatska Vlada pokrenula postupak povratka zemljišta u svoje vlasništvo? Ako jeste, kad i na koji način, a ako nije, zbog čega nije ?

## Sve relevantne činjenice u vezi s tim objavili smo u desetak članaka na našem portalu SBplus.hr. Evo dva najvažnija: „Umjesto gospodarske - zona sumraka“ i „Svi osumnjičeni 30 dana u istražni zatvor“

####  <http://www.sbplus.hr/opcine/sibinj/gospodarstvo/ostalo/umjesto_gospodarske_-_zona_sumraka_/default.aspx> <http://www.sbplus.hr/brodsko-posavska_zupanija/crna_kronika/svi_osumnjiceni_30_dana_u_istrazni_zatvor_/default.aspx>

#### Očekujući odgovor u vremenu predviđenom Zakonom… srdačno vas pozdravljamo.

**Odgovor Službe za odnose s javnošću Vlade RH od 08. kolovoza 2012.**

Poštovani gospodine Zovak,

od Državnog ureda za upravljanje državnog imovinom, dobili smo odgovor na Vaš upit, kako slijedi: Naime, još nije pokrenut postupak povrata nekretnine koja je prenesena na Općinu Sibinj Odlukom Vlade od 07/09/2007 jer USKOK još uvijek provodi istragu protiv šestorice hrvatskih državljana zbog osnovane sumnje na počinjenje više kaznenih djela zlouporabe položaja i ovlasti. Do završetka istrage i eventualnog podizanja optužnice ili odbacivanja optužbi, ne može se postupati u smjeru raskida Ugovora ili povrata navedene nekretnine.

Srdačan pozdrav,

Služba za odnose s javnošću Vlade RH

**Naše dopunsko pitanje od 08. kolovoza 2012. u 15.37 sati**

#### Zahvaljujući vam na ekspeditivnom odgovoru, dopustite nam dopunsko pitanje po istom predmetu.

#### Želeći naglasiti važnost odgovora na upit - Je li hrvatska Vlada pokrenula postupak povratka zemljišta u svoje vlasništvo?... istaknuli smo činjenicu kako je, očigledno, u vezi s tim počinjeno niz kaznenih djela.

#### Međutim, (ne)počinjenje kaznenih djela nije uzročno posljedično vezano s obvezom hrvatske Vlade da, poštujući ugovore koje je sama potpisala, štiti državnu imovinu.

#### Naime, USKOK je pokrenuo istragu o (ne)počinjenju kaznenih djela, vezanih za predmetno zemljište, godinu dana nakon isteka vremena u kojem je Općina Sibinj zemljište trebala staviti u funkciju - ili vratiti državi. Odnosno, platiti tržišnu naknadu.

#### Istekom roka (rujan 2010.) u kojem Općina Sibinj zemlju nije stavila u Ugovorom predviđenu funkciju (Gospodarsku zonu) nastupila je obveza Vlade pokrenuti postupak njegova povrata, odnosno traženje od Općine Sibinj neka plati tržišnu vrijednost zemljišta. Temeljem te činjenice postavili smo pitanje - Je li hrvatska Vlada pokrenula postupak povratka zemljišta u svoje vlasništvo?

Budući da smo dobili odgovor kako to **nije učinjeno,** uzobrazloženje kako **„Do završetka istrage i eventualnog podizanja optužnice ili odbacivanja optužbi, ne može se postupati u smjeru raskida Ugovora ili povrata navedene nekretnine“**, a da to, prema mišljenju naših odvjetnika, ničim nije utemeljeno, molimo vas da provjerite - **stoji li Državni ureda za upravljanje državnog imovinom kod svog odgovora, unatoč našem dopunskom obrazloženju pitanja ?**

Molimo Vas, odgovor nam dostavite na memorandumu Službe za odnose s javnošću Vlade RH, ili već kojem želite, samo neka dokument ima službenu formu kako bismo ga mogli koristiti u nastavku istraživanja.

**Odgovor Službe za odnose s javnošću Vlade RH - isti dan, 08. kolovoza 2012. u 16,28 sati**

Vaš dopunski upit, koji ste uputili glasnogovornici Vlade Republike Hrvatske, gospođi **Ivani Grljak**, koja trenutno nije u uredu, proslijedili smo Državnom uredu za upravljanje državnom imovinom u čijoj je nadležnosti ovaj predmet, sa molbom da Vam izravno odgovore.

Srdačan pozdrav, s poštovanjem,

***Dubravka Belas****,zamjenica glasnogovornice Služba za odnose s javnošć, Ured predsjednika Vlade Republike Hrvatske* Dubravka Belas